Kan "gemeenskaplike doel" aangevoer word by geslagsmisdade - Jy en die RegJy en die Reg
Tuis › Artikels › Kan "gemeenskaplike doel" aangevoer word by geslagsmisdade
In 1998 het nege jong mans laat die aand verskeie huise aangeval. Hulle het ongelooflik gewelddadig en bloeddorstig opgetree. In totaal het hulle daardie nag agt verskillende vrouens verkrag. Sommige van daardie vrouens is meer as een keer deur verskillende mans verkrag. Sommige is deur die vrouens geëien en sommige is nie geëien nie.
Die jongste slagoffer was 'n 14 jarige dogter. Een van die ander slagoffers was duidelik baie ver swanger. Terwyl sommige van die mans die vrouens verkrag het, het van die ander mans buite die huise wag gehou. Heeltemal tereg is al die lede van hierdie groep aangekla en almal van hulle is skuldig bevind aan verkragting.
Een van die nege mans wat skuldig bevind was aan verkragting het nou baie jare later geappelleer teen die hof se bevinding en die saak deur die appèlhof tot by die hoogste hof deurgevoer. Hierdie saak het onlangs, ongeveer 20 jaar later, in die konstitusionele hof voorgekom. Dit het hier gehandel oor die leerstelling van gemeenskaplike doel en of dit van toepassing is op verkragting.
Mnr. Tshabalala het die hof genader met die argument dat hierdie leerstelling van gemeenskaplike doel nie toepassing vind of behoort te vind by verkragtingsmisdade nie. Sy argument was dat die medepligtige, die sogenaamde "partner in crime", in verkragtingsake nie skuldig bevind kan word vir verkragting nie aangesien die medepligtige wat wag gehou het geensins betrokke was by die fisiese verkragtingsdaad nie.
Die konstitusionele hof het nie mnr. Tshabalala se argumente gehandhaaf nie en bevind dat hierdie hele groep van nege wat die verskillende mense aangeval en verkrag het, as 'n eenheid of 'n groep opgetree het. Die hof het verder gegaan en gesê dat dit moeilik is om te glo dat die verkragtings slegs die dade van sommige van die groepslede was en dat hierdie dade onverwags en buite die beheer van die ander groepslede was, m.a.w. dat een of twee glad nie daaraan deelgeneem het nie. Alhoewel moeilik om te glo, voer die hof aan dat selfs al was dit so, al die lede van die groep dieselfde gemeenskaplike doel gehad het en almal saamgewerk het om daardie doel te verwesenlik, wat ingesluit het die aanranding en die verkragting van die vroue.
Die hof het ook klem geplaas op die verwantskap tussen verkragtingsmisdade en daarmee saam die dominering of die beheer daarvan. Die hof was uitdruklik oor die feit dat daar 'n verwantskap is tussen hierdie dominering en/of beheer oor een persoon en die geslagsmisdade van die ander persoon, wat sonder twyfel meer en meer in vandag se gesinsgeweld en geslagsgeweld gesien kan word.
Die hof het dus bevind dat die leerstelling van gemeenskaplike doel dus beslis toepassing vind in geslagsmisdade net soos dit toepassing vind in ander misdade.